**Centrum pedagogicko-psychologického poradenstva a prevencie**

Partizánska 1057, 069 01 Snina

**ZÁPIS DO 1. ROČNÍKA a POSÚDENIE ŠKOLSKEJ PRIPRAVENOSTI**

Milí rodičia,

čaká Vaše dieťa v tomto školskom roku zápis do 1. ročníka, no nie ste si istí, či vaše dieťa spĺňa všetky predpoklady? Každý rodič, ktorého dieťa dovŕši do 31. augusta 2020 vek 6 rokov, je povinný ho zapísať do základnej školy. V tomto školskom roku, vzhľadom k mimoriadnej situácii a opatreniam týkajúcich sa prevencie pred šírením infekcie COVID – 19 bude zápis prebiehať za iných podmienok, než zvyčajne. Na zápis prídete do školy sami, bez vášho dieťaťa. Zápis prvákov bude prebiehať v čase od 15. apríla 2020 do 30. apríla 2020 (konkrétne termíny určí zriaďovateľ ZŠ). Na zápis musíte prísť aj vtedy, keď predpokladáte, že vaše dieťa bude mať odklad začiatku plnenia povinnej školskej dochádzky. Dieťa síce zapíšete do ZŠ, ale zároveň požiadate o odklad začiatku plnenia školskej dochádzky. Súčasťou žiadosti o odklad býva štandardne odporúčanie všeobecného lekára pre deti a dorast a odporúčanie príslušného zariadenia výchovného poradenstva a prevencie (CPPPaP). Je však mimoriadna situácia a tieto odporúčania sa pri zápise nebudú vyžadovať. Odporúčania však musíte doručiť dodatočne, najneskôr do štyroch týždňov od skončenia mimoriadneho prerušenia školského vyučovania. Posúdenie odkladu školskej spôsobilosti môže byť realizované iba osobne a **výlučne individuálnou formou v zariadení výchovného poradenstva a prevencie (CPPPaP).** To bude možné až po ukončení mimoriadnych opatrení, najneskôr do štyroch týždňov od skončenia mimoriadneho prerušenia školského vyučovania.

Rodičov by sme radi upozornili, že odporúčanie k dokladu v našom zariadení je možné získať až po kompletnom individuálnom vyšetrení a len vtedy, ak odborný zamestnanec zhodnotí, že pre dieťa bude odklad povinnej školskej dochádzky prínosom. Neodporúčame odklad povinnej školskej dochádzky deťom, ktoré sú do školy pripravené, ale rodič zvažuje, že ich ešte nechá rok doma, aby im „predĺžil detstvo“.

Je možné, že ste v materskej škole, ktorú Vaše dieťa navštevuje podpisovali Žiadosť na depistážne vyšetrenie školskej pripravenosti, ktoré bolo plánované realizovať priamo v priestoroch materskej školy. Vzhľadom k súčasným opatreniam je však možné, že sa toto skupinové orientačné vyšetrenie nebude môcť z časových dôvodov realizovať.

Preto milí rodičia, ak máte pochybnosti o tom, či vaše dieťa zvládne nároky školy (prípadne Vás na to upozorňuje pani učiteľka z materskej školy), môžete ho objednať na psychologické vyšetrenie školskej spôsobilosti. Na našej webovom sídle **cpppapsnina.eu**, v sekcii **Informácie o CPPPaP – Dokumenty - Tlačivá**, si môžete stiahnuť tlačivo **Žiadosť o vyšetrenie v CPPPaP** a vyplnenú žiadosť nám môžete poslať poštou na našu adresu **Centrum pedagogicko-psychologického poradenstva a prevencie, Partizánska 1057, 069 01 Snina.** Ako dôvod vyšetrenia uveďte **posúdenie školskej pripravenosti** (ak zvažujete odklad PŠD, uveďte to cez pomlčku a napíšte konkrétne aké ťažkosti má Vaše dieťa). Ak sa potrebujete poradiť, alebo potrebujete získať viac informácií o školskej pripravenosti môžete nás kontaktovať na mailovej adrese stanka.takac@gmail.com (Mgr. Stanislava Takáčová, psychologička CPPPaP Snina – v prípade potreby Vám odporučí kontakt na iného odborného zamestnanca). Ak máte záujem o konzultáciu priamo s iným odborným zamestnancom, tak naše mailové adresy sú zverejnené na našom webovom sídle.

Po obnovení prevádzky nášho zariadenia Vás budeme kontaktovať, a Vaše dieťa vyšetríme (v závislosti od našich časových a personálnych možností, uprednostníme deti so zaostávajúcim vývinom). Sledujte prosím naše web sídle: www.cpppapsnina.eu, kde budeme pridávať ďalšie informácie.

**Kedy najčastejšie uvažovať o vyšetrení školskej pripravenosti ? Vtedy, keď dieťa:**

* je veľmi živé, hravé, nevydrží dlhšie pri jednej činnosti, dá sa ľahko odpútať vonkajšími podnetmi, nerozlišuje hru od povinnosti, nejaví záujem o učenie;
* nerado kreslí, nedrží správne ceruzku, alebo ju striedavo drží v pravej a ľavej  ruke, nie je dosť zručné;
* dieťa nemá dostatočne rozvinuté schopnosti, ktoré sú dôležité pre osvojenie si čítania, písania, počítania – grafomotorika, zrakové vnímanie, sluchové vnímanie a pod.;
* má ťažkosti s výslovnosťou, málo rozvinutú nezrozumiteľnú reč;
* ak je bojazlivé, odmieta kontakt s druhými a v cudzom prostredí reaguje plačom;
* je síce rozumovo zrelé a celkovo vyspelé, ale v rodinnom prostredí sa odohrávajú veľké zmeny (napr. rodičia sa rozvádzajú), alebo akútne neistoty;
* trpí na opakované a časté choroby (napr. opakované zápaly horných dýchacích ciest, záchvatové ochorenia a pod.) a má plánovanú kúpeľnú liečbu, alebo operáciu, alebo lekár z iných dôvodov odporúča odklad školskej dochádzky;
* nie je samostatné v sebaobsluhe;
* nechodilo (alebo veľmi málo chodilo) do materskej školy a hrozí, že si bude ťažko zvykať na systém povinností, na kolektív detí a na požiadavky učiteľa;
* dieťa bolo predčasne narodené a z toho dôvodu nedosahuje vývinovú úroveň zodpovedajúcu fyzickému veku.

Prajeme Vám pevné zdravie, veľa trpezlivosti a tešíme sa na osobné stretnutie s Vami☺.

Vypracovala Mgr. Stanislava Takáčová

 psychológ

 PaedDr. Mária Mandzáková

 riaditeľka CPPPaP